Nadhim Zahawi
Nadhim Zahawi er en britisk konservativ politiker, der har været minister i flere regeringer.
Zahawi blev første gang valgt til Underhuset i Det Britiske Parlament i 2010. Han blev udnævnt til børne- og familieminister i Theresa Mays regering i 2018 og senere, i 2021, til undervisningsminister i Boris Johnsons regering.
Den 5. juli 2022 blev han udnævnt til finansminister, efter at Rishi Sunak trak sig fra posten i protest mod Boris Johnsons embedsførelse. Han blev udnævnt til minister uden portefølje i Liz Truss' kortvarige regering og organisatorisk leder i parlamentet af Conservative Party af Rishi Sunak, da denne overtog premierministerposten efter Truss. Den 29. januar 2023 blev Zahawi dog fyret fra sin post af Sunak, efter at han havde løjet om sine skatteforhold.
Nadhim Zahawi blev født i Bagdad i en kurdisk familie, som flygtede fra Saddam Husseins regime, da Zahawi var 9 år gammel. Han er uddannet fra bl.a. kostskolen Kings’ College School i Wimbledon og University College London med en bachelorgrad som kemiingeniør.